Kommissionens forordning (EF) nr. 609/2000

af 21. marts 2000

om ændring af forordning (EF) nr. 3298/94 om de nærmere bestemmelser i forbindelse med ordningen om transitrettigheder (økopointsystemet), angående lastbilers transitkørsel gennem østrigsk territorium

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig protokol 9, artikel 11, stk. 6, og bilag 4, og

ud fra følgende betragtninger:

(1) CEMT-tilladelser, som er gyldige i Østrig, bør give ret til fri transit gennem Østrig.

(2) Der er brug for klare regler for annullering af økokort. De brugte økokort anvendes til statistiske formål.

(3) De elektroniske økopoint udnyttes bedst, hvis de fordeles flere gange om året.

(4) Et køretøj, som afleverer eller modtager et fuldt læs i Østrig og derpå forlader Østrig, bør anses for at have foretaget bilateral transport og behøver ikke at betale økopoint, uanset ad hvilken vej dets indkørsel og udkørsel finder sted.

(5) Vedtagelsen af en aftale, der tillader transit med 40 t-lastbiler gennem Schweiz, vil aflaste transitkørselen gennem Østrig. Lastbiler på vej til eller fra Italien og Grækenland vil stadig skulle køre gennem Østrig. Grækenland og Italien bør derfor have fortrinsret til ubrugte økopoint, som tilbagesendes til Kommissionen.

(6) Kommissionens forordning (EF) nr. 3298/94(1), ændret ved forordning (EF) nr. 1524/96(2), bør derfor ændres.

(7) Foranstaltningerne i denne forordning er i overensstemmelse med udtalelse fra det udvalg, som blev nedsat ved artikel 16 i protokol 9 -

UDSTEDT FØLGENDE FORORDNING:

Artikel 1

I forordning (EF) nr. 3298/94 foretages følgende ændringer:

1) I artikel 1 indsættes som stk. 1a: "1a. Transittransport under de i bilag C nævnte forhold eller med en CEMT-tilladelse, som er gyldig på østrigsk territorium, er fritaget fra økopointsystemet."

2) Artikel 2, stk. 1, affattes således: "1. Medmindre køretøjet anvender et økomærkat, anbringes det nødvendige antal økopoint på økokortet og annulleres. Økokortet annulleres ved hjælp af en af følgende metoder:

a) ved at stemple økokortet i en økokortstemplingsmaskine

b) ved at få økokortet stemplet af de østrigske grænsekontrolmyndigheder ved ankomsten til Østrig

c) ved at få økokortet stemplet og dateret af de nationale myndigheder i transportvirksomhedens hjemland, før indkørsel på østrigsk territorium finder sted

d) ved at få økokortet stemplet på et af de kontorer, hvor initialiseringen af økomærkaterne finder sted.

En liste over østrigske grænsestationer, som er forsynet med en økokortstemplingsmaskine, findes i bilag H.

Det udfyldte økokorts side 1 indsamles til statistiske formål af de østrigske myndigheder eller tilbagesendes af de kompetente myndigheder senest tre måneder efter transportens afslutning. Den således indsamlede statistik skal være Kommissionen til støtte, når den skal fremsætte forslag til fordeling af økopointreserven."

3) I artikel 5, stk. 5, indsættes som litra d): "d) eller økokortet er ikke blevet annulleret efter proceduren i artikel 2, stk. 1."

4) I artikel 6 indsættes som stk. 3: "3. De elektroniske økopoint stilles for hvert år til medlemsstaternes rådighed i tre lige store rationer: Første ration inden den 1. november det foregående år, anden ration inden den 1. marts og tredje ration inden den 1. juli."

5) Som artikel 14 indsættes: "Artikel 14

En transport betragtes som fritaget for økopointbetaling, hvis køretøjet enten modtager eller afleverer et fuldt læs i Østrig og er i besiddelse af passende dokumentation som bevis derpå, uanset ad hvilken vej dets indkørsel og udkørsel finder sted."

6) Bilag E, tredje led, affattes som angivet i bilag I til nærværende forordning.

7) Nærværende forordnings bilag II indsættes som bilag H.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. marts 2000.

På Kommissionens vegne

Loyola De Palacio

Næstformand

(1) EFT L 341 af 30.12.1994, s. 20.

(2) EFT L 190 af 31.7.1996, s. 13.

BILAG I

"BILAG E

KRITERIER FOR OMFORDELING AF ØKOPOINT

Grækenlands og Italiens særlige stilling

Fællesskabsreserven består af 3,34 % af det samlede antal økopoint. Heraf fordeles principielt på forhånd et antal svarende til 4874 af enhederne i bilag D til Italien og 576 af enhederne i bilag D til Grækenland.

Desuden træffes alle nødvendige foranstaltninger for at sikre, at Grækenlands andel af økopointene tager tilstrækkeligt hensyn til Grækenlands behov.

Virkningerne af den tyske genforening

Endvidere tildeles Tyskland principielt på forhånd et antal svarende til 6444 af enhederne i bilag D.

Omfordeling af økopoint, som tilbagesendes af Østrig

Alle økopoint, som Østrig sender tilbage til Kommissionen til omfordeling, fordeles blandt medlemsstater, der ønsker yderligere økopoint, i forhold til det omfang, hvori registrerede lastbiler fra den pågældende medlemsstat benytter "Rollende Landstraße" i Østrig.

Når aftalen mellem Det Europæiske Fællesskab og Schweiz om gods- og passagertransport ad jernbane og landevej er trådt i kraft, fordeles de økopoint, som Østrig sender tilbage, således:

Af de økopoint, som Østrig sender tilbage til Kommissionen til omfordeling, tildeles Italien og Grækenland på forhånd 30 % hver. Resten af de tilbagesendte økopoint fordeles blandt de medlemsstater, der ønsker yderligere økopoint, i forhold til det omfang, hvori registrerede lastbiler fra den pågældende medlemsstat benytter "Rollende Landstraße" i Østrig.

Den enkelte medlemsstats faktiske forbrug af tildelte økopoint og de gennemsnitlige NOx-tal for den enkelte medlemsstats transitkøretøjer

De resterende økopoint fordeles til medlemsstater, der anmoder om yderligere økopoint, efter en koefficient, der defineres for hver enkelt medlemsstat, på følgende måde:

- antal økopoint, der skønnes nødvendige, på grundlag af en ekstrapolering af de seneste statistikker fra Østrig

- multipliceret med en faktor, der bygger på medlemsstatens faktiske forbrug af økopoint det foregående år

- multipliceret med de seneste NOx-tal for transitkøretøjer fra medlemsstaterne som en procentdel af måltallet for det pågældende år."

BILAG II

"BILAG H

Østrigske grænsestationer med økokortstemplingsmaskine

Achenkirch

Arnoldstein

Braunau

Brennerpaß

Ehrwald

Hangendenstein

Hörbranz

Kiefersfelden

Musau

Nauders

Neuhaus

Pinswang

Reit im Winkel

Saalbrücke

Scharnitz

Schleching

Sillian

Springen

Suben

Steinpaß

Walserberg

Wegscheid"